የሃይማኖት ተቋማት የኮቪድ 19 ሥርጭትን ለመከላከል የጀመሩትን ጥንቃቄ አጠናክረው መቀጠል ይጠበቅባቸዋል
የሃይማኖት ተቋማት በየቤተ እምነቱ የሚያደረጉት የጋራ ጸሎት ለቫይረሱ መሰራጨት ምቹ ሁኔታ እንዳይፈጥር ለጊዜው ተሰባስቦ መጸለይን ማሰቀረታቸው ይታወሳል። ዛሬም በአብዛኛዎቹ ቤተ እምነቶች የጸሎት ሥነ ሥርዓቱ እየተከናወነ ይገኛል። ይህ የቤተ እምነቶቹ ውስኔ የቫይረሱን ሥርጭት ለመቆጣጠር የሚደረገውን ርብርብ የሚያግዝ መልካም ውሳኔ ተደርጎ በብዙዎች ዘንድ ተወድሷል። ያም ሆኖ አሁን ላይ የቫይረሱ ሥርጭት እየጨመረ መጥቷል። ከቅርብ ቀናት ወዲህ የጉዞ ታሪክም ሆነ በቫይረሱ ከተጠቁ ሰዎች ጋር ንክኪ በሌላቸው ሰዎች ላይ ቫይረሱ መገኘት ጀምሯል። አስቀድመው ሲጠነቀቁና ምዕመናን በቤታቸው ሆነው እንዲጸልዩ ሲመክሩ የነበሩ የተወሰኑ ቤተ እምነቶች ዛሬ የቫይረሱ ሥርጭት እየጨመረ ሲመጣ ጥንቃቄያቸውን መላላታቸው በበርካቶች ዘንድ ጥያቄ ፈጥሯል። ወይዘሮ ዮዲት ብርሃኑ በአዲስ አበባ ልደታ ክፍለ ከተማ ነዋሪ ናቸው። እርሳቸው እንደሚያስረዱት ፤ ቫይረሱ በሀገራችን በተከሰተ ሰሞን ይደረጉ የነበሩ ጥንቃቄዎች በዚያ ልክ እየተተገበሩ አይደሉም። ግለሰቦችና ተቋማት መዘናጋት ተፈጥሮባቸዋል። በይበልጥም አንዳንድ የሃይማት ተቋማት ቀደም ሲል ያስተላለፉትን ውሳኔ ማላላታቸው ስጋት ሆኖባቸዋል። እንደ ወይዘሮ ዮዲት ቤተ እምነቶች ምዕመናንን የመጠበቅ ሃላፊነት አለባቸው፤ መንግሥት ይህን ክፉ ቀን ለመሻገር የሚከተለውን አቅጣጫ መደገፍና ህብረተሰቡን መምከር ሲገባቸው በሮቻቸውን ከፍተው ለአደጋ መዳረግ የለባቸውም። ሀገሪቱ ከኮሮና ቫይረስ ጋር የምታደርገውን ጦርነት ጀመረች እንጂ አልጨረሰችም፤ ቸልተኝነትና መሰላቸት ለኮሮና ቫይረስ መስፋፋት መደላድሎች ናቸው፤ በመንግሥት፣ በተቋሟት፣ በህብረተሰብና በግለሰብ ደረጃ የሚደረጉት ጥንቃቄዎች ተጠናክረው መቀጠል ያለባቸው አሁን ነው። በርካታ ሰዎች የቫይረሱ ተጠቂ ከሆኑ በኋላ ጥንቃቄ ማድረጉ እምብዛም ውጤታማ አያደርግም። እንደሰደድ ዕሳት እየተቀጣጠለ የሚሄደውን ቫይረስ ማቆም የሚቻለው ከወዲሁ በሚደረግ ጥንቃቄ ነው። የተጠቂዎች ቁጥር እየጨመረ በመጣበት በዚህ ወቅት ምዕመናን ወደ ቤተ እመነት እንዲመጡ መጋበዝ ዋጋ ሊያስከፍል ስለሚችል ሊታሰብበት ይገባል ይላሉ። ወጣት ሲራጅ ኢብራሂም
የአዲስ አበባ ከተማ
ነዋሪ ነው። እርሱ
እንዳለው የእምነቱ ተከታዮች
የፀሎት ሥነ ሥርዓት
በቤታቸው እንዲተገብሩ የተመከረው
ጊዜው ማህብራዊም ሆነ
ሃይማታዊ ጉዳይ ለመፈፀም
የሚያስችል ባለመሆኑ ነው።
‹‹እኔ የእስልምና እምነት
ተከታይነኝ፤ የረመዳንን ጾም
መስጊድ ሳልሄድ አሳልፌአለሁ።
በረመዳን ወቅት ምእመኑ
በመስጊድ ተሰባስቦ መጸለይና
መስገድ ይኖርበት ነበር።
ሁኔታው ስላልፈቀደ በቤቱ
ተወስኗል። ኮቪድ 19 ኢትዮጵያን
ብቻ ሳይሆን ዓለም
የለመደውን የአኗኗር ሥርዓት
የቀየረ ነው። ሰዎች
በቫይረሱ እንዳይጠቁ ሲባል
የሚወሰዱ የጥንቃቄ እርምጃዎች
ምቾት ሊነሱን ይችላሉ፤
ግን ደግሞ ምቾታችን
ከሚያስከፍለን ዋጋ  አይበልጥም። ቤተ እምንቶችም የወሰዷቸው እርምጃዎች ባይመቹኑም የምንደግፋቸው መሆን አለባቸው። የቫይረሱ ሥርጭት እየጨመረ ባለበት በዚህ ወቅት ሰዎች ተሰባስበው ሃይማታዊ ሥርዓትን እንዲፈጽሙ መፍቀድ ግን ለአደጋ ማጋለጥ ይሆናል። ቤተ እምነቶች መጀመሪያ በያዙት አቋም በመጽናት ምእመናንን መታደግና የቫይረሱን ሥርጭት ለመግታት የሚደረገውን ርብርብ ማገዝ ይኖርባቸዋል›› ሲል አስተያቱን ሰጥቷል። ሌላዋ ወጣት ሊዲያ ንጉሴ በሰጠችው አስተያየት የቫይረሱ ሥርጭት እየጨመረ ባለበት በዚህ ወቅት የሃይማኖት ተቋማት ተሰባስቦ መጸለይን ለማስቀረት የወሰዱትን እርምጃ አጠናክረው መቀጠል ይገባቸዋል። አንዳንድ ጊዜ ሰዎች በታክሲና በመገበያያ ቦታዎች ርቀታቸውን እንዲጠብቁ የተሰጣቸውን ምክር አለመተግበራቸው ሲታይ ታዲያ ለምንድ ነው ቤተ እምነቶች የተዘጉት የሚል ጥያቄ ሊያጭር ይችላል። ግን ሰዎች የተሰጣቸውን ሃላፊነት አልተወጡም በሚል ቤተ እምነቶችን መክፈት ችግሩን ያባብሰዋል እንጂ መፍትሄ አይሆንም። ከምንም በላይ ቤተ እምነቶች ለምእመናን ደህንነት የቆሙ እስከሆነ ድረስ በሮቻቸውን ለአደጋ መክፈት የለባቸውም። ሁሉም ቤተ እምነቶች የሚተዳደሩት በምእመናን ድጋፍ ነው። ምእመናን የተለያዩ አማራጮችን በመጠቀም የሚጠበቅባቸውን ድጋፍ ማድረጋቸውን መርሳት የለባቸውም። በቤተ እምነቶች ውስጥ የሚያገለግሉ ሰዎች የአገልግሎታቸውን ዋጋ ማግኘት ሳይችሉ ሲቀርና ቤተሰቦቻቸውም ሲቸገሩ የቤተ እምነቶች አገልግሎት እንዲቀጥል ሊፈልጉ ይችላሉ። እንዲህ አይነቱን ችግር ለመፍታ ምእመናን የሚጠበቅባቸውን ሃይማታዊ ግዴታ በባንክና በሌሎች አማራጮች እንዲፈጽሙ ማድረግ ይቻላል። በዚህ ወቅት ቤተ እምነቶችን መክፈት መንግሥት የወሰዳቸውን እርምጃዎች ሁሉ መና የሚያስቀር እንደሆነ ተናግራለች።አዲስ ዘመን ግንቦት 20/2012 ኢያሱ መሰለ